## Rješenje kojim se privremeno obustavlja trgovanje dionicama društva Liburnia riviera hoteli d.d., Opatija, burzovne oznake LRH-R-A

### NN 62/2010 (21.5.2010.), Rješenje kojim se privremeno obustavlja trgovanje dionicama društva Liburnia riviera hoteli d.d., Opatija, burzovne oznake LRH-R-A

HRVATSKA AGENCIJA ZA NADZOR FINANCIJSKIH USLUGA

1986

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 4. i 330. stavka 1. Zakona o tržištu kapitala (»Narodne novine« br. 88/08, 146/08, 74/09, dalje: Zakon), kao i članka 48. i 49. Zakona o općem upravnom postupku (»Narodne novine« br. 47/09), u predmetu nadzora nad trgovanjem dionicama društva LIBURNIA RIVIERA HOTELI d.d., Opatija, Ulica maršala Tita 198, Uprava Hrvatske agencije za nadzor financijskih usluga na izvanrednoj sjednici održanoj 4. svibnja 2010. godine donijela je

RJEŠENJE

I. Privremeno se obustavlja trgovanje dionicama društva LIBURNIA RIVIERA HOTELI d.d., Opatija, Ulica maršala Tita 198, burzovne oznake LRH-R-A.

II. Nalaže se Zagrebačkoj burzi d.d., Zagreb, Ivana Lučića 2a, da bez odgode privremeno obustavi trgovanje dionicama društva LIBURNIA RIVIERA HOTELI d.d., Opatija, Ulica maršala Tita 198, burzovne oznake LRH-R-A.

III. Mjera iz točke I. izreke ovog rješenja traje do 7. svibnja 2010. godine, uključujući i 7. svibnja 2010. godine.

IV. Ovo rješenje će se objaviti u Narodnim novinama.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva LIBURNIA RIVIERA HOTELI d.d., Opatija, burzovne oznake LRH-R-A (dalje u tekstu: LRH), koja je uvrštena na redovito tržište Zagrebačke burze d.d. 4. svibnja 2010. godine utvrdila u 14,48 sati izvanredan porast cijene ove dionice od 8,67% u odnosu na prosječnu cijenu od prethodnog dana (3. svibnja 2010. godine). Također je utvrđeno da je prosječna cijena od 3. svibnja 2010. godine bila 6,03% viša u odnosu na prosječnu cijenu od 29. travnja 2010. godine.

Nadalje, istog dana utvrđen je i porast volumena (količine) protrgovanih dionica, na način da je do 14,48 sati 4. svibnja protrgovano 30,77% više dionica LRH-R-A u odnosu na prethodni dan (3. svibnja). Također je utvrđeno da je na dan 3. svibnja protrgovano 8.450 % više dionica LRH-R-A u odnosu na 29. travnja 2010. godine.

Dana 30. travnja 2010. godine nije protrgovana niti jedna dionica LRH-R-A.

S obzirom na navedene okolnosti, zatražit će se očitovanje od HFP-a, Grada Opatije i LIBURNIA RIVIERA HOTELI d.d., Opatija, o eventualnim povlaštenim informacijama zbog kojih je došlo do značajnog porasta cijene i volumena trgovanja.

Kako se radi o okolnostima zbog kojih bi mogli biti ugroženi interesi ulagatelja te u svrhu osiguravanja redovitog i pravilnog trgovanja na uređenom tržištu, odlučeno je na temelju odredbi članka 341. stavak 4. Zakona o tržištu kapitala kao u točki 1. izreke ovog rješenja.

Sukladno odredbi čl. 330. stavak 1. Zakona o tržištu kapitala, Burza je dužna bez odgode privremeno obustaviti trgovanje ili isključiti iz trgovanja financijski instrument na temelju rješenja Agencije iz članka 341. stavka 4. ovog Zakona, pa je stoga odlučeno kao u t. 2. izreke ovog rješenja.

Odredbom čl. 341. st. 5. Zakona o tržištu kapitala propisano je da privremena obustava prestaje protekom roka iz ovog rješenja, pa je stoga odlučeno kao u t. 2. izreke ovog rješenja.

Sukladno odredbi članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/10-27/4
Urbroj: 326-111/10-2
Zagreb, 4. svibnja 2010.

Član Uprave
Željko Kopčić, v. r.

Rješenje, NN 62/2010-1986